
SLEID 1: CYFLOG TEG
Heddiw, rydyn ni’n mynd i siarad am rywbeth pwysig iawn o’r enw cyflog teg. 
Mae cyflog teg yn golygu bod pobl yn ennill digon o arian am y gwaith maen nhw’n ei wneud, fel bod nhw’n gallu byw yn dda a gofalu am eu teuluoedd.
Rydyn ni hefyd yn mynd i glywed stori go iawn am ffermwr coco o’r enw Marisol Villar. Mae ei gwaith yn helpu i greu rhywbeth mae llawer ohonon ni’n ei fwynhau… 
Siocled!
Erbyn diwedd y dydd, byddwch yn deall sut mae eich dewisiadau chi’n cysylltu â phobl ar draws y byd.

 SLEID 2: Dyma Marisol
Gadewch i ni gwrdd â Marisol. 
Mae hi’n ffermwr coco, sy’n golygu ei bod hi'n tyfu’r ffa coco sy’n cael eu defnyddio i wneud siocled.
Mae hi hefyd yn rhan o gydweithfa Masnach Deg – sef grŵp o ffermwyr sy’n gweithio gyda’i gilydd ac sy'n gwneud penderfyniadau gyda’i gilydd.
Ac mae hi’n arweinydd, yn helpu i arwain eraill yn ei chymuned.
Felly, pan fyddwn ni’n meddwl am ffermwyr, nid dim ond am dyfu bwyd rydyn ni'n meddwl amdano – ond am eu dealltwriaeth, eu sgiliau a'u harweiniad.

SLEID 3: Taith Marisol
Meddai Marisol: 
“Fe wnes i etifeddu'r fferm hon… mae hi wedi cael ei phasio lawr o genhedlaeth i genhedlaeth.” 
Mae hynny’n golygu bod y fferm hon wedi bod yn ei theulu am amser maith.
Busnes wnaeth hi astudio, ond dewisodd fynd nôl i ffermio. 
Ers hynny, mae hi wedi dysgu sgiliau newydd, fel sut i ffermio mewn ffyrdd sy’n diogelu’r amgylchedd a sut i weithio gyda Masnach Deg.
Mae hyn yn dangos rhywbeth pwysig i ni: 
Dydy ffermio ddim yn syml; mae'n cymryd amser i ddysgu, cael dealltwriaeth ac i ofalu.
SLEID 4: Yr Heriau Mae Ffermwyr yn eu Hwynebu
Er bod ffermio’n bwysig iawn, mae'n gallu bod yn heriol iawn hefyd.
Mae Marisol yn egluro bod y tywydd yn dod yn anoddach i’w ragweld. 
Weithiau, mae’n bwrw glaw gormod ac weithiau, does dim digon o law. 
Mae hyn oherwydd rhywbeth o’r enw newid hinsawdd, sy’n effeithio ar sut mae cnydau’n tyfu.
Her arall yw nad yw incwm bob amser yn gyson. Mae hynny’n golygu efallai na fydd ffermwyr bob amser yn ennill digon o arian, hyd yn oed pan maen nhw’n gweithio’n galed iawn.

SLEID 5: Pam Bod Cyflog Teg yn Bwysig
Pan fydd ffermwyr yn cael eu talu’n deg, maen nhw’n gallu:
· Cynllunio ar gyfer y dyfodol
· Cefnogi eu teuluoedd
· Parhau i ffermio
Mae cyflog teg yn golygu bod eu gwaith yn cael ei werthfawrogi go iawn.
Os ydy rhywun yn gweithio’n galed, dylai ennill digon i fyw’n dda.

 SLEID 6: Masnach Deg ar Waith
Felly sut mae Masnach Deg yn gweithio?
Mae Masnach Deg yn un ffordd o wneud masnach yn fwy teg. Mae’n gwneud hyn mewn gwahanol ffyrdd:
· Mae ffermwyr yn cael prisiau tecach am eu cnydau.
· Mae ffermwyr a’u sefydliadau’n dewis sut i fuddsoddi yn y pethau sydd yn bwysig iddyn nhw.
· Mae gwybodaeth am ffermio ac arferion sy’n gofalu am yr amgylchedd yn cael eu cydnabod a’u parhau.

SLEID 7: Mae Cyflog Teg yn Cryfhau Cymunedau
Mae Marisol yn dweud ei bod yn falch o’i chydweithfa, oherwydd ei fod gwneud gwahaniaeth go iawn.
Gyda Masnach Deg, mae ffermwyr yn gweithio gyda’i gilydd i benderfynu sut mae arian yn cael ei ddefnyddio. Mae hyn wedi arwain at y canlynol:
· Gwelliannau fel ffyrdd a thrydan
· Buddsoddi mewn pethau sydd yn bwysig iddyn nhw
· Rhannu penderfyniadau

SLEID 8: Y Stori tu ôl i Siocled
Nawr, gadewch i ni feddwl am siocled. 
Mae gan siocled stori. 
Nid yw’n dechrau mewn siop – mae’n dechrau gyda ffermwyr fel Marisol.
Mae tyfu coco yn gofyn am sgil, amynedd a gwybodaeth. 
Ond dydy ffermwyr ddim bob amser yn ennill digon o arian am eu gwaith. 
Mae cyflog teg yn helpu i wneud y gwaith hwn yn bosibl, ac yn dangos ei fod yn cael ei werthfawrogi go iawn.

SLEID 9: Neges Marisol
Mae gan Marisol neges i bob un ohonom. 
Mae hi’n dweud, pan fydd pobl yn dewis siocled Masnach Deg, eu bod yn cefnogi gwaith caled y ffermwyr. 
Mae hynny’n golygu, pan fyddwch chi’n dewis cynnyrch Masnach Deg, eich bod chi'n cefnogi pobl go iawn.

SLEID 10: Eich Rôl Chi
Felly, beth allwn ni ei wneud? 
Gallwch:
· Chwilio am y label Masnach Deg 
· Rhannu beth rydych chi wedi’i ddysgu
· Dewis cynnyrch Masnach Deg pan allwch chi

Mae pob gweithred fechan yn cyfrif. 
Pan fydd llawer o bobl yn dewis tegwch, mae’n creu newid.
A dyma’r syniad mwyaf pwysig i’w gofio: 
Mae pawb yn haeddu cyflog teg.

Cyn i ni orffen, gadewch i ni feddwl nôl i Marisol. Mae hi’n ffermwr, yn arweinydd, ac yn rhywun y mae ei gwaith yn helpu i greu’r bwyd rydyn ni’n ei fwynhau.
Pan fyddwn ni’n dewis cynnyrch Masnach Deg, rydyn ni’n dweud: 
Rydyn ni’n gweld eich gwaith. Rydyn ni’n ei werthfawrogi. Mae’n bwysig.

Does dim rhaid i chi fod yn ffermwr i wneud gwahaniaeth; dim ond bod yn rhywun sy’n dewis tegwch.
